REGULAMENTUL (UE) 2021/1323 AL COMISIEI

din 10 august 2021

de modificare a Regulamentului (CE) nr. 1881/2006 în ceea ce privește nivelurile maxime ale cadmiului din anumite produse alimentare

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CEE) nr. 315/93 al Consiliului din 8 februarie 1993 de stabilire a procedurilor comunitare privind contaminanții din alimente (1), în special articolul 2 alineatul (3),

întrucât:

(1) Regulamentul (CE) nr. 1881/2006 al Comisiei (2) stabilește nivelurile maxime pentru cadmiu (Cd) într-o serie de produse alimentare.

(2) La 30 ianuarie 2009, Autoritatea Europeană pentru Siguranța Alimentară (denumită în continuare „autoritatea”) a adoptat un aviz privind cadmiul din produsele alimentare (3). Autoritatea a concluzionat că cadmiul este, în principal, toxic pentru rinichi, în special pentru celulele tubulare proximale unde se acumulează în timp și poate cauza disfuncție renală. Având în vedere efectele toxice ale cadmiului asupra rinichilor, autoritatea a stabilit o doză săptămânală tolerabilă de cadmiu de 2,5 μg/kg de greutate corporală. În plus, autoritatea a concluzionat că expunerea medie a adulților din întreaga Uniune este apropiată sau ușor mai mare decât doza săptămânală tolerabilă. Aceasta a concluzionat, de asemenea, că subgrupurile cum ar fi vegetarienii, copiii, fumătorii și persoanele care trăiesc în zone puternic contaminate pot depăși doza săptămânală tolerabilă de aproape 2 ori. Prin urmare, Grupul CONTAM a concluzionat că expunerea actuală la cadmiu la nivel de populație trebuie redusă. Ca urmare a avizului respectiv, la 17 ianuarie 2012, autoritatea a emis un raport științific în care a confirmat că copiii și adulții expuși la cea de a 95-a percentilă ar putea depăși valorile orientative bazate pe starea de sănătate (4).

(3) Ținând seama de avizul autorității și de raportul științific, au fost stabilite noi niveluri maxime pentru alimentele pentru copii și ciocolată/produse din cacao în temeiul Regulamentului (UE) nr. 488/2014 al Comisiei (5).

(4) Totuși, Comisia a considerat că o reducere imediată a LM existente nu era adecvată la momentul respectiv. Prin urmare, ea a adoptat Recomandarea 2014/193/UE a Comisiei (6), care solicita statelor membre să se asigure că metodele de atenuare deja disponibile au fost comunicate și promovate în rândul fermierilor și au început sau au continuat să fie aplicate, pentru a monitoriza cu regularitate progresele înregistrate în ceea ce privește măsurile de atenuare prin colectarea de date privind nivelurile de cadmiu prezente în produsele alimentare și raportarea datelor, în special cu privire la nivelurile de cadmiu apropiate sau superioare nivelurilor maxime, până în februarie 2018.

(5) O evaluare a celor mai recente date privind prezența cadmiului, colectate după punerea în aplicare a măsurilor de atenuare, arată că, în prezent, este posibilă reducerea prezenței cadmiului în multe produse alimentare. În consecință, este oportun să se reducă nivelurile maxime de cadmiu sau să se stabilească niveluri maxime pentru aceste produse alimentare.

(6) Prin urmare, Regulamentul (CE) nr. 1881/2006 trebuie modificat în consecință.

(7) Întrucât cadmiul este un agent cancerigen genotoxic și, prin urmare, prezența sa reprezintă un risc mai mare pentru sănătate, produsele care conțin cadmiu, care nu respectă noile niveluri maxime și care au fost introduse pe piață înainte de intrarea în vigoare a prezentului regulament, trebuie să fie autorizate să rămână pe piață numai pentru o perioadă limitată de timp.

(8) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexa la Regulamentul (CE) nr. 1881/2006 se modifică în conformitate cu anexa la prezentul regulament.

Articolul 2 Produsele alimentare enumerate în anexă care au fost introduse pe piață în mod legal înainte de intrarea în vigoare pot rămâne pe piață până la 28 februarie 2022.

Articolul 3 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 10 august 2021. Pentru Comisie Președintele Ursula VON DER LEYEN

(1) JO L 37, 13.2.1993, p. 1.

(2) Regulamentul (CE) nr. 1881/2006 al Comisiei din 19 decembrie 2006 de stabilire a nivelurilor maxime pentru anumiți contaminanți din produsele alimentare (JO L 364, 20.12.2006, p. 5).

(3) Grupul pentru contaminanții din lanțul alimentar (CONTAM) al EFSA; Aviz științific privind cadmiul din alimente. EFSA Journal 2009(980) 1-139, https://efsa.onlinelibrary.wiley.com/doi/epdf/10.2903/j.efsa.2009,980

(4) Scientific Report of EFSA on Cadmium dietary exposure in the European population (Raport științific al EFSA privind expunerea alimentară la cadmiu a populației europene). EFSA Journal 2012;10(1), 2551 [37 pp.], https://efsa.onlinelibrary.wiley.com/doi/epdf/10.2903/j.efsa.2012,2551

(5) Regulamentul (UE) nr. 488/2014 al Comisiei din 12 mai 2014 de modificare a Regulamentului (CE) nr. 1881/2006 în ceea ce privește nivelurile maxime de cadmiu din produsele alimentare (JO L 138, 13.5.2014, p. 75).

(6) Recomandarea 2014/193/UE a Comisiei din 4 aprilie 2014 privind reducerea prezenței cadmiului în produsele alimentare (JO L 104, 8.4.2014, p. 80).